‘Ondersoek ANC-betrokkenheid by transitorooftogte’Luthuli-huis in die Johannesburgse middestad. Foto: Google Earth Die DA het versoek dat die Valke ŉ ondersoek van stapel stuur rakende beweerde kriminele aktiwiteite wat glo uit Luthuli-huis, hoofkantoor van die ANC, bedryf word. Die ANC het Woensdag gesê een van sy werkers, Errol Velile Present, is summier ontslaan nadat dit aan die lig gekom het dat hy in verband met ŉ transitorooftog in Johannesburg in hegtenis geneem is. “Die ANC is weer eens op sy hoogste vlak geopenbaar as ŉ kriminele organisasie,” het Solly Malatsi, nasionale woordvoerder van die DA, gesê. Volgens Malatsi het die DA die Valke versoek om ŉ deeglike ondersoek te doen na enige beweerde kriminele aktiwiteite wat moontlik in Luthuli-huis beplan word. “Ons doen ŉ beroep op die hoof van die Valke om die ondersoek sonder vrees of guns te prioritiseer en op Luthuli-huis toe te slaan.” Volgens Malatsi is dit hoogs onwaarskynlik dat Present “net in sy vrye tyd ingewikkelde transitorooftogte kon orkestreer”. Genl. Bheki Cele, minister van polisie (Foto: ANA) Bheki Cele, minister van polisie, het intussen gesê Present word met drie transitorooftogte verbind. “Die DA eis ook dat die ANC onmiddellik alle rekenaar- en elektroniese toestelle wat deur Present gebruik is aan die polisie oorhandig vir ondersoek. Ons doen ook ŉ beroep op die ANC om vir die publiek te bewys dat die party nie sy dag-tot-dag veldtogte bedryf met die opbrengs van transitorooftogte en misdaad in die algemeen nie.” Pule Mabe, nasionale woordvoerder van die ANC, het daarop gereageer en gesê dat die party “ontsteld is oor die feit” dat een van sy werkers in hegtenis geneem is en in die hof verskyn het “in verband met ernstige misdade”. “Misdaad bly ŉ ernstige kanker in ons jong demokrasie en ons moet dit voortdurend beveg, ongeag die manifesterings,” het Mabe gesê. “Ons ondersteun die pogings van die wetstoepassingsowerhede om die oortreders van sulke hoë prioriteitsmisdade te ondersoek, in hegtenis te neem en te vervolg.” Maroela Media het vroeër berig Present en nog drie verdagtes was na bewering onlangs betrokke by ŉ transitorooftog in Dobsonville in Soweto. Die polisie het ŉ volskaalse soektog na die verdagtes van stapel gestuur en hulle op 6 en 7 Julie tydens klopjagte in hegtenis geneem. Die polisie het tydens die inhegtenisnemings beslag gelê op vier voertuie wat gekaap is. Twee van dié voertuie is tydens die rooftog in Dobsonville gebruik.